Meisie (6) sterf toe hek op haar valChené Pretorius. Foto: Verskaf Chené was Maandagmiddag oudergewoonte by die Slimkoppe-naskoolsentrum toe die tragiese voorval omstreeks 16:00 plaasgevind het. Petro Oosthuizen, hoof van die naskoolsentrum, het aan Maroela Media gesê die oprit na die perseel word met ŉ motorhek toegemaak. Die hek het ŉ klein ingeboude veiligheidshek wat deur ouers en leerlinge gebruik word om in en uit te kom. “Ons gebruik glad nie die groot motorhek vir toegang nie, slegs die kleiner hekkie.” Volgens Oosthuizen het ŉ ouer voor die hek stilgehou om sy kinders op te laai en het hy die veiligheidshek gebruik om weer die perseel te verlaat. “Toe hy by sy motor kom en omdraai, het hy net gesien hoe die groot motorhek op Chené val,” het sy gesê. Oosthuizen het gesê daar is nog geen verduideliking oor hoe die hek omgeval of losgekom het van sy spoor nie. “Ons het nog nooit voorheen probleme met die hek gehad nie. Ek weet nie of sy aan die hek gehang het of wat nie. Ek het net geen idee hoe hierdie tragiese voorval kon gebeur het nie.” Chené is per ambulans na ŉ nabygeleë hospitaal gehaas waar sy aan ŉ kopbesering beswyk het. “Ek het vanoggend [Woensdag] met haar ouma gepraat en sy is baie kwaad oor wat gebeur het,” het Oosthuizen gesê. “Ek verstaan dit tot ŉ mate. Hoe anders kan ŉ mens jou frustrasies en hartseer oor so iets verwerk? Dit is ŉ onbeskryflike tragedie. Ek weet nie hoe ouers ooit so iets verwerk nie.” Oosthuizen het gesê van die leerlinge in die naskoolsentrum het uitgehardloop toe die hek omgeval het en dat hulle berading by die skool sal ontvang. Chris Kruger, skoolhoof van die Laerskool Oosterkruin, het Chené as ŉ vriendelike en rustige sewejarige beskryf. “Sy was ŉ tipiese graad een- haasbekkie met potblou ogies. Ons gaan haar verskriklik mis,” het hy gesê. Claudie de Beer, Chené se ouma, het op haar Facebook-blad ŉ huldeblyk aan haar kleindogter geskryf. “RIP ouma se engel bokkie, gaan jou so vreeslik baie mis. Liefies jou so baie. Ouma se trane sal nooit kan opdroog nie.” [sic] Konst. Styles Maome, polisiewoordvoerder, het die voorval aan Maroela Media bevestig en gesê ‘n geregtelike doodsondersoek sal gedoen word.